|  |
| --- |
| *Директни плащания* |

**1**. **Със заповеди на министъра на земеделието, храните и горите са определени ставките за обвързана подкрепа за животните в планинските райони за 2019 г.** Размерът на плащането за едно допустимо за подпомагане животно по Схемата за обвързано подпомагане за овце-майки и/или кози-майки в планински райони (10– 49 животни) за 2019 г. е в размер на 58,48 лева. Земеделските стопани заявили за подпомагане за Кампания 2019 по Схемата за обвързано подпомагане за млечни крави в планински райони (5–9 животни) ще получат по 290 лв. на допустимо за подпомагане животно. Заповедите за определяне на размера на подпомагането са публикувани на страницата на МЗХГ на адрес: <https://www.mzh.government.bg/bg/politiki-i-programi/programi-za-finansirane/direktni-plashaniya/nacionalno-zakonodatelstvo-prilagane-shemi-direktni-plashtania/>

|  |  |
| --- | --- |
| *Пазарна подкрепа* |  |

**2. Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. е публикувана в портала за обществени консултации на 25.11.2019 г.** Становища и предложения по измененията може да бъдат предоставяни в срок до 27.12.2019 г. С НИД на Наредба № 6 се въвежда нова мярка „Събиране на реколтата на зелено“. Това е кризисна мярка, чиято цел е възстановяване на дисбаланса между търсенето и предлагането на винено грозде. Мярката ще се прилага от 2020 година само в случай на кризисна пазарна ситуация. Засегнатите от кризата гроздопроизводители ще могат да отстранят неузрялото грозде от стопанисваните от тях площи с лозови насаждения, за което ще получат финансова помощ до 50% от сумата на преките разходи по отстраняване на гроздето и на загубата на приходи от реколта за конкретната площ. По мярка „Популяризиране в трети държави“ финансовата помощ се увеличава до 80% от допустимите разходи, като към помощта от ЕФГЗ в размер на 50% е осигурена държавна помощ в размер на до 30% от допустимите разходи. Прецизирано е изискването за пазарен дял, като то ще бъде приложимо само за професионалните организации, асоциациите и организациите на производители. Търговските дружества ще доказват поне 50% приходи от дейността си в лозаро-винарския сектор. По мярка „Инвестиции в предприятия“ ще бъдат допустими за подпомагане и строително-монтажни работи в предприятието, като не се допуска създаването на изцяло нови предприятия. Максималната стойност на един проект по мярката е увеличена от 600 000 на 800 000 евро, а максималният размер на общите допустими разходи за целия период на Националната програма за един кандидат е увеличен от 1, 5 млн. евро на 2 млн. евро. По мярка „Застраховане на реколтата“ се определя период на прием на годишна база.

|  |  |
| --- | --- |
| *Визия за ОСП след 2020 г.* |  |

**3. Предложението за регламент (преходни мерки) относно правилата за финансовата дисциплина, приложими след 2021 год., както и гъвкавостта между стълбовете на ОСП за календарната 2020 година** беше прието по време на проведеното на 25 ноември 2019 г. заседание на Специалния комитет по селско стопанство. Текстът на предложението е публикуван на адрес: <https://data.consilium.europa.eu/doc/document/ST-13644-2019-ADD-1/en/pdf>. За да бъде възможно официалното приемане на предложението за регламент от Съвета през януари 2020 год. е необходимо и одобрението му от Европейския парламент. По време на заседанието държавите членки обсъдиха и ревизираните текстовете свързани с директните плащания, включени в предложението на Комисията за Регламента за стратегическите планове, които са достъпни на адрес: <http://data.consilium.europa.eu/doc/document/ST-13750-2019-INIT/en/pdf>. Държавите членки продължават да имат различия относно подпомагането за малките и младите фермери, и модалностите при преразпределителото плащане. По време на заседанието държавите членки изразиха и притеснение по предложените от финландското председателство ревизирани текстове, свързани с подпомагане чрез секторни интервенции на кооперативи и други форми на сътрудничество. Предложението е достъпно на адрес: <http://data.consilium.europa.eu/doc/document/ST-14288-2019-INIT/en/pdf>.

|  |  |
| --- | --- |
| *Още от ЕС и света* |  |

**4. На 25 ноември 2019 Съветът на ЕС одобри с квалифицирано мнозинство, без дебати постигнатият миналата седмица компромис с представители на Европейския парламент (ЕП), относно бюджет 2020 на ЕС.** Общото ниво на бюджетните кредити за поети задължения е 168,7 млрд. евро (+1,5% в сравнение с бюджета за 2019 г.), а нивото на бюджетни кредити за плащания е 153,6 млрд. евро (+3,4%). Шест държави от Европейския съюз (ЕС) (Дания, Холандия, Австрия, Швеция, Обединеното кралство и България) гласуваха против този „съвместен проект“ за бюджета за следващата година, а Унгария се въздържа. В „едностранна“ декларация Дания, Холандия, Австрия и Швеция изказват съжаление, че споразумението „*не се основава на по-предпазлив подход към разходите на ЕС“*. Според тези държави „*рекордното“* общо ниво на разходите е „*много над“* необходимото, като се има предвид несигурността през 2020 г. включително преходът към Съюз на 27 държави членки. Тези страни настояват, че *„е от голямо значение да се запазят достатъчни маржове през 2020 г. за непредвидени нужди“*. Бюджетното споразумение за 2020 г. оставя малък или никакъв марж по няколко пера и изисква широко използване на специални възможности за гъвкавост за заобикаляне на годишните тавани, което е в противоречие с Междуинституционалното споразумение от 2 декември 2013 г. Накрая те изразяват съжаление и по повод на увеличението на административните разходи и на броя на служителите в различни области, включително в ЕП. Настойчиво приканват Парламента да изпълни изцяло договорената цел за 5-процентно намаляване на числеността на персонала и отбелязват, че оттеглянето на Обединеното кралство налага строго ограничаване на административните разходи от всички институции. Все пак, трябва да се отбележи, че 1,5 млрд. евро са запазени под таваните на многогодишната финансова рамка от 2014-2020 г., което ще позволи на ЕС да отговори на непредвидимите нужди. Със законодателна резолюция от 27 ноември 2019 г. в Страсбург ЕП одобри общия текст на проекта за бюджет на ЕС за финансовата 2020 г., като възложи на Председателя да обяви, че бюджета е окончателно приет и следва да се публикува в Официален вестник на ЕС.

**5. Финландското председателство на Съвета на Европейския съюз обяви пред евродепутатите във вторник, 26 ноември 2019г. в Страсбург, че е наясно с „разочарованията, които ще възникнат от предложението“ на Многогодишната финансова рамка на ЕС (МФР) за 2021-2027 г.** По време на пленарния дебат за предстоящия Европейски съвет на 12 и 13 декември, финландският министър по европейските въпроси Тити Тупурайнен заяви, че Финландското председателство ще представи „в следващите днифинализирана кутия за преговори“, съдържаща цифри. Тя смята, че е в интерес на всички да се постигне ранно споразумение за следващата МФР, така че гражданите, регионите, земеделските производители, университетите и други бенефициенти да продължат работата си без прекъсване“. Тя припомни, че отделните позиции са много различни и че с напускането на Обединеното кралство настоящото положение не може да се запази. „Ще трябва да платим повече към бюджета на ЕС“. Въпреки, че новата „кутия за преговори“ ще предизвика разочарование, министър Тупурайнен смята, че предложението на Председателството представлява балансиран път напред.Финландското председателство пое ангажимент да предостави за новите програми най-голям дял от средствата на ЕС. Въпреки това, „отбелязваме значението на политиката на сближаване за единството и успеха на Съюза, както и необходимостта да отделяме достатъчно средства за нашите земеделски производители, така че те да могат да продължат да развиват устойчиво земеделие“. Председателството също така ще предложи да се установи връзка между защитата на бюджета на ЕС и спазването на върховенството на закона. Освен това трябва да се определят нови собствени ресурси, за да се диверсифицира финансирането на бюджета на ЕС.Европейският съвет ще даде допълнителни насоки за напредъка с оглед постигане на окончателно споразумение по това досие.„Времето изтича, всяко забавяне на преговорите може да застраши навременното прилагане на политиките на ЕС“, заяви Франс Тимерманс от името на Европейската комисия. Той се надява, че Европейският съвет през декември ще даде „решителен тласък“ на тези преговори за постигане на споразумение най-късно до февруари 2020 г.“. Той защити предложението на Комисията (1,11% от брутния национален доход на двадесет и седемте държави членки, умерено съкращаване на кохезията и селскостопанските разходи, съсредоточаване върху новите приоритети) и се застъпи за премахването на отстъпките за някои страни. „Съветът на ЕС трябва да вдъхне доверие, трябва да се постигне напредък от декември“ с цел да се излезе с решение по време на Хърватското председателство, заяви Манфред Вебер (ЕНП, Германия). Според Хавиер Морено Санчес (Социалдемократи, Испания) новите предизвикателства трябва да бъдат посрещнати с финансиране, пропорционално на тези предизвикателства. Дачиан Чолош (Обнови Европа, Румъния) изрази съжаление, че досега дискусиите са били съсредоточени върху „разходните тавани, които държавите членки искат да разпределят за европейски проекти“. Ска Келер (Зелени / ЕСА, Германия) се изказа в полза на нови собствени ресурси, които защитават околната среда, като например данък върху пластмасата. Според Манон Обри (Конфедерална група на Европейската обединена левица/ Северна зелена левица, Франция) „бюджетите за сближаване и земеделие не трябва да се намаляват“. Тя призова за „нови данъци“ върху екологичния и социален баланс на вносните продукти, финансовите транзакции и големите мултинационални компании.